Den siste uken har titalls tusen studenter lammet deler av Dhaka med sine protester mot dårlig trafikksikkerhet. Demonstrasjonene startet da to tenåringer mistet livet da de ble påkjørt av en buss i høy fart.

Bangladeshs transportsektor betraktes som korrupt, uregulert og farlig. Tragedien med de to tenåringene spredte seg raskt på sosiale medier og utløste et bredere raseri mot regjeringen.

Les også: Overfylte tog når flere hundre tusen skal hjem for å feire høytid

Lørdag tok demonstrasjonene en voldelig vending i bydelen Jigatala. Politiet skjøt med gummikuler og brukte tåregass mot demonstrantene, ifølge øyevitner.

De hevder også at regjeringsvennlige aktivister gikk til angrep på skadde ungdommer som ble brakt til sykehus.

Politiet nekter for å ha skutt gummikuler

Dhaka-politiet benekter at de har brukt gummikuler eller tåregass.

– Det er ikke sant. Ingenting skjedde i Jigatala, sier polititalsmann Masudur Rahman til nyhetsbyrået AFP.

Sykehuspersonell opplyser på sin side at mange er skadd, noen av dem alvorlig.

– Vi har behandlet over 115 skadde studenter så langt i ettermiddag, sier lege Abdus Shabbir ved et akuttmottak.

En demonstrant forteller at studentene protesterte fredelig på veien da de ble angrepet.

– Vi ville ha en fredelig protest. Vi ville ikke ha noe trøbbel. Likevel ble gummikuler skutt mot våre brødre, sier Sabbir Hossain.

Samferdselsminister Obaidul Quader sier hans partis kontor ble vandalisert av ungdommer ikledd skoleuniform like før sammenstøtene brøt ut.